LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL LAIKINOSIOS TRAKTORIŲ, SAVAEIGIŲ IR ŽEMĖS ŪKIO MAŠINŲ BEI JŲ PRIEKABŲ REGISTRAVIMO TVARKOS

2002 m. gegužės 30 d. Nr. 206

Vilnius

Vykdydamas Lietuvos Respublikos Vyriausybės 2002 m. balandžio 5 d. nutarimą Nr. 483 „Dėl traktorių, savaeigių ir žemės ūkio mašinų bei jų priekabų valstybinės priežiūros“ (Žin., 2002, Nr. 38 -1397):

1. Tvirtinu Laikinąją traktorių, savaeigių ir žemės ūkio mašinų bei jų priekabų registravimo tvarką (toliau vadinama – tvarka) (pridedama).

2. Nustatau, kad tvarkoje nurodytai technikai registruoti valstybinius numerio ženklus užsako savivaldybės, o registravimo dokumentų blankais savivaldybes aprūpina Žemės ūkio ministerija.

3. Laikau netekusiais galios:

3.1. Žemės ūkio ministerijos 1993 m. rugpjūčio 31 d. įsakymu Nr. 680 „Dėl traktorių, savaeigių važiuoklių, traktorinių priekabų, kelių tiesimo mašinų ir kitos žemės ūkio technikos valstybinės priežiūros“(Žin., 1994, Nr. 74-1409) patvirtintas Traktorių, savaeigių važiuoklių, traktorinių priekabų ir kelių tiesimo mašinų registravimo taisykles, laikinai paliekant galioti šių taisyklių 4 ir 7 prieduose numatytus registravimo dokumentus: techninius pasus ir techninius talonus.

3.2. Žemės ūkio ministerijos 1994 m. liepos 1 d. įsakymą Nr. 347 „Dėl Žemės ūkio ministerijos 1993 m. rugpjūčio 31 d. įsakymu Nr. 680 „Dėl traktorių, savaeigių važiuoklių, traktorinių priekabų, kelių tiesimo mašinų ir kitos žemės ūkio technikos valstybinės priežiūros“ patvirtintų Traktorių, savaeigių važiuoklių, traktorinių priekabų ir kelių tiesimo mašinų registravimo taisyklių dalinio pakeitimo“.

3.3. Žemės ūkio ministerijos 1996 m. rugsėjo 11 d. įsakymą Nr. 373 „Dėl Žemės ūkio ministerijos 1993 m. rugpjūčio 31 d. įsakymu Nr. 680 „Dėl traktorių, savaeigių važiuoklių, traktorinių priekabų, kelių tiesimo mašinų ir kitos žemės ūkio technikos valstybinės priežiūros“ patvirtintų Traktorių, savaeigių važiuoklių, traktorinių priekabų ir kelių tiesimo mašinų registravimo taisyklių papildymo“.

ŽEMĖS ŪKIO MINISTRAS	JERONIMAS KRAUJELIS

PATVIRTINTA

Lietuvos Respublikos žemės ūkio ministro

2002 m. gegužės 30 d. įsakymu Nr. 206

LAIKINOJI TRAKTORIŲ, SAVAEIGIŲ IR ŽEMĖS ŪKIO MAŠINŲ BEI JŲ PRIEKABŲ REGISTRAVIMO TVARKA

I. BENDROSIOS NUOSTATOS

1. Laikinoji traktorių, savaeigių ir žemės ūkio mašinų bei jų priekabų registravimo tvarka (toliau vadinama – tvarka) nustato traktorių, traktorių bazėje sukonstruotų savaeigių mašinų, savaeigių žemės ūkio, kelių tiesimo, miškų, komunalinio ūkio darbuose naudojamų mašinų, kurių variklio galia viršija 10 AG, taip pat jų krovininių priekabų ir puspriekabių (toliau – traktorių) registravimo, jų registravimo dokumentų ir valstybinio numerio ženklų išdavimo Lietuvos Respublikoje tvarką.

2. Visi ūkinėje veikloje naudojami ir kelių eisme dalyvaujantys traktoriai, neatsižvelgiant į techninę būklę, turi būti registruoti ir turėti valstybinio numerio ženklus.

3. Nuosavybės ar patikėjimo teise valdančių asmenų (toliau vadinama – valdytojai) traktorius registruoja savivaldybės pagal jų valdytojų gyvenamąją ar buvimo vietą. Traktorius turi būti perregistruotas, kai pasikeičia valdytojas, valdytojo pavadinimas, pavardė, adresas, traktoriaus markė arba keičiamas valstybinio numerio ženklas.

4. Traktoriai, eksploatuojami uždarose teritorijose, mokymo įstaigų traktoriai, naudojami mokymo tikslams ir nedalyvaujantys kelių eisme, taip pat ekskavatoriai su vikšrine važiuokle ir kelių juodos dangos įrengimo mechanizmai, žemės ūkyje naudojami javų ir kiti savaeigiai kombainai ir savaeigės šienapjovės gali būti neregistruojami.

5. Pagal šią tvarką gali būti registruojamos automobilių priekabos, jeigu jų prikabinimo įtaisai tinka agreguoti su traktoriais, registracijos dokumente įrašant „Eksploatuoti tik su traktoriais“.

6. Įregistravus traktorių, išduodamas valstybinio numerio ženklas ir registracijos dokumentas (fiziniams asmenims-techninis pasas, juridiniams asmenims – techninis talonas), kuriame nurodyti traktoriaus ir jo valdytojo duomenys. Šie duomenys įrašomi į registravimo žurnalus.

7. Traktoriai registruojami tik asmens, kuriam išduoti įsigijimo dokumentai, vardu. Įvežti iš užsienio traktoriai įregistruojami asmens, kuriam išduota nustatyto pavyzdžio muitinės deklaracija, vardu. Juridiniai asmenys, įvežę traktorių kaip prekę, gali jį parduoti neregistravę.

8. Registruoti traktorių asmuo gali įgalioti kitą asmenį. Fizinio asmens išduotas įgaliojimas įregistruoti traktorių turi būti patvirtintas notaro.

9. Jeigu traktoriaus įsigijimo dokumentai išduoti kelių asmenų vardu, jis registruojamas nurodant visus bendrasavininkius.

10. Visi traktoriai registruojami (išregistruojami) patikrinus, ar važiuoklės (gamyklinis) numeris (toliau – identifikavimo numeris) bei kiti duomenys sutampa su įrašais pateiktuose dokumentuose. Tokių duomenų tapatumą tikrina įgalioti savivaldybių valstybės tarnautojai traktorių buvimo vietoje.

11. Jei tikrinimo metu nustatoma, kad traktoriaus identifikavimo numeris neatitinka nurodyto dokumentuose, traktorius neregistruojamas.

Jei tikrinimo metu nustatoma (įtariama), kad identifikavimo numeris ar registracijos ir įsigijimo dokumentai suklastoti, įgalioti savivaldybių valstybės tarnautojai apie tai informuoja policiją.

12. Dokumentai, kurių pagrindu registruojami (išregistruojami) traktoriai, pateikiami lietuvių kalba.

13. Dokumentai, pateikti registruoti ir perregistruoti traktorių, paimami ir saugomi savivaldybių archyvuose teisės aktų nustatytą laiką. Asmens tapatybę patvirtinantys dokumentai grąžinami pateikėjui. Tvarkos 23.6, 23.7, 24, 28.2, 28.3, 28.4 punktuose nurodytų dokumentų originalai grąžinami juos pateikusiems asmenims, o jų kopijos, patvirtintos įgaliotų savivaldybių valstybės tarnautojų parašais ir antspaudais, paliekamos saugoti savivaldybėje.

14. Valstybinio numerio ženklas tvirtinamas tam skirtoje vietoje. Jeigu traktoriaus konstrukcijoje nenumatyta vieta numerio ženklui tvirtinti, tada jis tvirtinamas:

traktorių ir kelių tiesimo mašinų, turinčių standžią kabiną, – kabinos galinės sienelės kairėje pusėje šalia stiklo;

traktorių su nuimamomis kabinomis arba be jų – galinio kairio sparno gale;

traktorinių priekabų – galinio borto kairėje apatinėje dalyje;

javų ir kitų kombainų bei savaeigių žemės ūkio mašinų – tam skirtoje vietoje. Jeigu ji nenumatyta – gale kairėje pusėje.

15. Registruojami traktoriai, surinkti iš atsarginių dalių ir agregatų, turi atitikti Lietuvos Respublikos žemės ir miškų ūkio ministerijos 1997 m. spalio 7 d. įsakymu Nr. 582 „Dėl techninių reikalavimų patvirtinimo“(Žin.,1997, Nr. 100-2533) patvirtintus Fizinių asmenų surinktų traktorių, savaeigių žemės ūkio mašinų ir traktorių priekabų, naudojant serijinės gamybos technikos agregatus, junginius ir detales, konstrukcijos techninius reikalavimus. Registruojant šiuos traktorius turi būti pateikti pagrindinių mazgų įsigijimo dokumentai.

16. Savivaldybių įgalioti valstybės tarnautojai gali pareikalauti, kad iš atsarginių dalių ir agregatų surinkto traktoriaus valdytojas pateiktų Valstybinės mašinų bandymo stoties išvadas dėl traktoriaus atitikimo 15 punkte nurodyto įsakymo reikalavimus.

17. Praradus valstybinio numerio ženklą, traktorius perregistruojamas, papildomai pateikiant paaiškinimą bei policijos išduotą pažymą.

18. Traktorių registravimo dokumentų dublikatai pildomi pagal savivaldybėse turimus duomenis, po identifikavimo numerių ir kitų duomenų patikrinimo, pateikus policijos išduotą pažymą.

19. Savivaldybės neregistruoja traktorių, kurie yra ieškomi policijos. Apie kreipimąsi registruoti (išregistruoti) ieškomą traktorių savivaldybės informuoja policiją.

20. Duomenys apie registruotus traktorius asmenims teikiami teisės aktų nustatyta tvarka.

21. Traktorių registravimo paslaugų kainos nustatomos vadovaujantis Lietuvos Respublikos Vyriausybės 2000 m. gruodžio 15 d. nutarimu Nr. 1458 „ Dėl valstybės rinkliavos objektų sąrašo, šios rinkliavos dydžių ir mokėjimo ir grąžinimo tvarkos patvirtinimo“ (Žin.,2000, Nr. 108-3463).

22. Nenumatytais šioje tvarkoje traktorių registravimo atvejais vadovaujamasi kitais Lietuvos Respublikos teisės aktais.

II. DOKUMENTAI, PATEIKIAMI TRAKTORIAMS ĮREGISTRUOTI IR PERREGISTRUOTI

23. Traktoriams registruoti ir perregistruoti pateikiami šie dokumentai:

23.1. priede nurodyto pavyzdžio prašymas, patvirtintas juridinio asmens vadovo ar fizinio asmens, kurio vardu registruojamas traktorius, parašu arba jų įgaliotų asmenų parašais. Pasirašant įgaliotiniui, pridedamas įgaliojimas.

23.2. fizinio asmens, teikiančio prašymą registruoti, tapatybę patvirtinantis dokumentas arba šio dokumento notariškai patvirtinta kopija, kai fizinio asmens traktorių registruoja jo įgaliotas asmuo;

23.3. dokumentai apie sumokėtą valstybės rinkliavą;

23.4. traktoriaus gamintojo (jo oficialaus atstovo) išduotas dokumentas (gamyklinis techninis pasas), nurodantis traktoriaus gamybos vietą ir pagrindinius duomenis, kai traktorius neeksploatuotas ir pirmą kartą registruojamas Lietuvoje;

23.5. ankstesnę registraciją patvirtinantis dokumentas, jei traktorius jau buvo registruotas, su žyma apie išregistravimą ar jam prilygstantis dokumentas;

23.6. dokumentai, patvirtinantys traktoriaus įsigijimo faktą, ir jų kopijos;

23.7. dokumentai apie pasikeitusius valdytojo duomenis (kai keičiasi pavadinimas, pavardė, adresas ir kt.) ir jų kopijos;

23.8. nustatyto pavyzdžio muitinės dokumentas ir jo kopija, jeigu traktorius įvežtas iš užsienio.

24. Juridinis asmuo papildomai pateikia juridinio asmens registravimo pažymėjimą ir jo kopiją.

25. Fizinis asmuo papildomai pateikia Valstybinės mokesčių inspekcijos išduotą pažymą apie pajamų deklaravimą, kai teisės aktų nustatyta tvarka privaloma deklaruoti pajamas brangiam turtui įsigyti.

26. Kiti Lietuvos Respublikos teisės aktų numatyti dokumentai.

III. LAIKINAS TRAKTORIŲ REGISTRAVIMAS

27. Užsienio šalių fiziniams ar juridiniams asmenims priklausantys traktoriai, registruoti (išregistruoti ar neregistruoti) užsienyje ir esantys Lietuvoje ilgiau kaip 3 mėnesius (skaičiuojant nuo Lietuvos Respublikos vizos išdavimo dienos arba nuo pasienio kontrolės punkte pažymėtos datos apie Lietuvos Respublikos valstybės sienos kirtimą, jeigu užsienio piliečiui taikomas bevizis režimas), laikinai registruojami savivaldybėse pagal asmens buvimo ar gyvenamąją vietą. Laikinai registruojant užsienyje registruotus traktorius, paliekami tie patys numerio ženklai, registravimo dokumentuose įrašoma žyma, patvirtinanti laikiną registraciją. Laikinai registruojant užsienyje neregistruotus traktorius, išduodamas valstybinio numerio ženklas ir registracijos dokumentas, kuriame įrašoma žyma, patvirtinanti laikiną registraciją.

28. Laikinai registruojant traktorius pateikiami šie dokumentai:

28.1. dokumentai, nurodyti 23.1–23.3 punktuose;

28.2. registracijos užsienyje dokumentas ir jo kopija, jeigu traktorius buvo užsienyje registruotas;

28.3. traktoriaus gamintojo (jo oficialaus atstovo) išduotas dokumentas (gamyklinis techninis pasas), nurodantis traktoriaus gamybos vietą ir pagrindinius duomenis, ir jo kopija, jeigu traktorius užsienyje nebuvo registruotas;

28.4. traktoriaus valdymo teisę patvirtinantis dokumentas ir jo kopija.

IV. TRAKTORIŲ IŠREGISTRAVIMAS

29. Traktorius turi būti išregistruojamas, jeigu:

29.1. parduodamas ar kitu būdu perleidžiamas;

29.2. pasikeičia asmens, kurio vardu registruotas traktorius, gyvenamoji ar buvimo vieta;

29.3. traktoriaus eksploatacija baigiama (nurašomas);

29.4. pasibaigia laikinos registracijos terminas;

29.5. kitais Lietuvos Respublikos teisės aktų numatytais atvejais.

30. Išregistruojant traktorių, pateikiami šie dokumentai:

30.1. dokumentai, nurodyti 23.1–23.3 punktuose;

30.2. traktoriaus registravimo dokumentas. Jeigu registravimo dokumente nurodyti bendrasavininkiai, traktorius išregistruojamas tik visiems bendrasavininkiams raštiškai sutinkant.

31. Išregistruojant traktorių, registravimo dokumente nurodoma išregistravimo data ir daromas įrašas (dedamas spaudas) „Išregistruota“, nurodoma, ar paimtas valstybinio numerio ženklas. Šis įrašas tvirtinamas įgalioto savivaldybės valstybės tarnautojo parašu ir antspaudu. Valstybinio numerio ženklas paimamas, jeigu traktorių numatoma registruoti kitoje savivaldybėje, išvežti į užsienį arba baigti jo eksploataciją (nurašyti). Traktorių, kurių eksploatacija baigiama (nurašomi), valstybiniai numerio ženklai ir registracijos dokumentai turi būti grąžinti savivaldybei. Esant reikalui, savivaldybė gali išduoti pažymą apie registracijoje buvusį traktorių.

32. Registracijos dokumentai archyvinėse bylose saugomi nustatytą laiką, valstybinio numerio ženklai sunaikinami.

SUDERINTA	SUDERINTA

Lietuvos Respublikos	Lietuvos Respublikos

vidaus reikalų ministerijos	susisiekimo ministerijos

2002-05-24 raštu Nr. 1-3260	2002-04-25 raštu Nr. 2-25-1551

______________

Laikinosios traktorių, savaeigių ir žemės ūkio

mašinų bei jų priekabų registravimo tvarkos

priedas

(traktoriaus, savaeigės mašinos, priekabos savininko arba valdytojo vardas, pavardė arba juridinio asmens pavadinimas)

(asmens arba įmonės kodas, adresas, savininko, valdytojo veiklos rūšis)

__________________________________________ savivaldybei

PRAŠYMAS

200 _ _ m._ _ _ _ _ _ _ __ _ d.

Prašau

(įregistruoti, perregistruoti, išregistruoti traktorių, savaeigę mašiną, priekabą ir kt.)

Valstybinis numeris______________markė, modelis

Pagaminimo metai	Važiuoklės (identifikavimo) Nr.

Registracijos dokumento Nr.

Išduotas

(pareigų pavadinimas)	(savininko, valdytojo ar jo įgaliotojo asmens parašas)	(vardas, pavardė)

Savivaldybės valstybės tarnautojo įrašai

Traktoriaus, savaeigės mašinos, priekabos identifikavimo numeris, pagaminimo metai ir kiti duomenys atitinka nurodytus prašyme.

Paimtas valstybinio numerio ženklas ________________________________

Išduotas valstybinio numerio ženklas	Išduotas registracijos dokumentas Nr. _____

(pareigos)	(parašas)	(vardas, pavardė)

_______________________	A. V.

(data)

______________